‘Survivor SA’ keer terug; skryf só inNico Panagio (Foto: Facebook via Survivor SA) As jy nie ŉ bang haar op jou kop het nie en boonop bereid is om die gemak van jou eie huis prys te gee om vir ŉ klompie nagte in die wind en weer op ŉ verlate eiland te woon, staan jy dalk ŉ kans om R1 miljoen in jou sak te steek. ŉ Nuwe seisoen van die gewilde werklikheidsreeks Survivor SA is terug op openbare aandrang en gaan binnekort weer op die kassie te sien wees. Dié reeks, waarvan reeds vyf seisoene uitgesaai is, beloof om vir selfs meer naelbyt-oomblikke te sorg. Lani Lombard, M-Net-hoof van publisiteit, sê dié nuwe reeks vorm deel van die televisiekanaal se verskeidenheid plaaslike programme wat ten doel het om kykers vasgenael te hou. “M-Net beplan om kykers volgende jaar selfs meer voor die televisie vasgenael te hou met ŉ groot aanbieding van plaaslike televisiereekse, en ons is dankbaar dat Survivor SA deel van dié aanbieding uitmaak. Kykers vra al ŉ geruime tyd vir ons om nog ŉ seisoen van dié reeks te vervaardig – as jy dus dapper is en strategies kan dink, moet jy hierdie geleentheid aangryp,” sê Lombard. Die sesde seisoen van Survivor SA gaan weer deur die akteur en televisiepersoonlikheid Nico Panagio aangebied word. Aanlyn video-inskrywings is nog oop tot 26 November. Alle aansoekers moet 18 jaar of ouer wees teen 30 November vanjaar. Om in te skryf, besoek M-Net se webwerf. Jy kan ook die Survivor-span ontmoet by drie verskynings wat nog tot 25 November gehou gaan plaasvind. Dié verskynings vind plaas op 11 November by New Beach in Durban, op 18 November in Canal Walk in Kaapstad en op 25 November by die Mall of Africa-winkelsentrum in Johannesburg. Meer inligting oor dié verskynings is ook op M-Net se webwerf beskikbaar. Survivors ready? GO! Get your weekend entry in NOW on mnet.tv/survivorsa Posted by Survivor SA on Sunday, November 5, 2017